section_heading: Životopis
paragraph_text: Rodio se u Muću Gornjem kod Splita. U sjemenište franjevaca konventualaca primljen je 1935. godine, a za svećenika je zaređen 12. ožujka 1950. u Zagrebu. Mladi svećenik djeluje u Zagrebu, Dornavi kod Ptuja i Puli. Od 1961. do 1968. obavlja službu tajnika Provincije u Zagrebu. Godine 1962. pokreće i dugo godina uređuje Glasnik sv. Antuna Padovanskoga (današnji Veritas). Nakon jedanaest godina odlazi u Šibenik, odatle u Rim, gdje proučava djelo Maksimilijana Kolbea. Vraća se u Šibenik, gdje vrši službu gvardijana samostana sv. Frane. Istovremeno obavlja službu definitora Provincije i člana Uredničkog vijeća “Veritasa”. Osim plodnoga uredničkog rada u “Veritasu”, o. Ivon objavljuje brojne knjige vjerskog sadržaja. Ostavio je za sobom desetak vrlo čitanih i zapaženih izdanja. O. Ivon Ćuk pod pseudonimom Dian Baton uredio je knjigu "Mladi Stepinac – pisma zaručnici".